**Formačno – animačné stretnutie saleziánov spolupracovníkov**

**November 2020**

**PAŽ – štatút čl. 13 – 16**

Ahojte moji milovaní,

tento mesiac nás čaká ďalšia téma, týkajúca sa našej PAŽ-e. Pokračujme v preberaní článkov. Tentokrát sú to články 13 – 16. Odporúčam Vám, aby ste si ich na úvod prečítali, ale môžete aj nakoniec alebo aj vôbec nie, podľa toho koľko máte ešte síl a chutí a čo zvládate. Hlavne, aby to nebolo na ťarchu a na príťaž a tu je k tomu také mini zamyslenie, čo Vám môže byť pomôcka pri diskusií na stretku, alebo v rodine:

Predstavte si strom ☺.


Krásny vysoký strom s velikánskou korunou, kde bývajú vtáky a rastú plody, ktoré jedia zvieratá. A takýto strom má aj silné korene. Bez koreňov by toto všetko nezvládol prvý väčší vietor by ho vyvrátil. Aj my sme ako také stromy ( Ž 1; 3 Je ako strom zasadený pri vode, čo prináša ovocie v pravý čas, a jeho lístie nikdy nevädne; darí sa mu všetko, čo podniká.) A teraz sa pozrime do svojho srdca. Ale tak naozaj sa tam pozrime úprimne a v tichosti. Čo je prvé čo sa Ti ozve a čo tam vidíš? A druhé? A tretie? A štvrté? A piate? Tak toto všetko sú naše korene. To čo nás tvorí, to čo nás napĺňa. To, čo plní naše srdce, to tvorí aj ovocie, ktoré dávame druhým. Strom prijíma živiny z koreňov a takisto aj my. To na čo sme napojení, tomu sa podobáme. Pevne verím, že sme pri koreňoch v srdci našli aj Ježiša, don Bosca a našu saleziánsku rodinu. V našom živote a povolaní je najdôležitejšie byť zakorenený v Ježišovi. Mať korene priamo v Ježišom srdci a prijímať Jeho lásku. Ak sa mi toto podarí, nebudem chodiť na spoločné formačno-animačné stretnutia alebo cvičenia dobrej smrti s otázkou: „Čo mi tam tí ľudia môžu dať?“ Ale s otázkou: „Ako môžem do spoločenstva priniesť Ježiša?“ Tak ako aj komentár k PAŽ píše: *Najbožskejšom z božských vecí je spolupracovať s Bohom na spáse duší, a je to bezpečná cesta vysokej svätosti. Naša činnosť by mala mať najmä dve perspektívy: Prvá: apoštol Pána Ježiša kladie do stredu svojej pozornosti človeka ako takého a miluje ho takého, aký je, bez predsudkov a vylučovane, presne ako to robí Dobrý pastier aj so stratenou ovečkou. Druhá: apoštol nepredkladá seba samého, ale vždy iba Pána Ježiša, jediného, kto môže oslobodiť od každého druhu otroctva, jediného, kto môže priviesť na pastviny večného života.*

Na druhú stranu musím povedať, že som na nás saleziánov spolupracovníkov, ale aj celú saleziánsku rodinu veľmi hrdá. Som šťastná, že môžem byť súčasťou takejto úžasnej rodiny, ktorá aj v ťažkých chvíľach a dobe, ako je práve táto sa nebojí ísť do prvej línie ako dobrovoľníci a vystaviť sa riziku – pomôcť štátu i ľuďom a pomáhať pri celonárodnom testovaní na ochorenie Covid- 19. Je to úžasné pozorovať a tešiť sa z toho, že skvelí ľudia ešte nevymreli a chcú sa obetovať. Aj toto je znakom, že môj koreň čerpá silu z Ježišovho srdca. Neznamená však, že kto nebol pomáhať, je horší. Pomáhať sa dá aj inak, napr. Poctivo dodržiavať karanténu a neohrozovať iných, vystáť radu za starú mamu, lebo nevládze stáť, alebo v rade pustiť pred seba starších alebo tehotnú mamičku. A niekedy možno úplne stačí pokojne stáť v rade a nefrflať, ale rozdávať radosť a dobrú náladu aj neznámym ľuďom okolo seba. Alebo aj na sociálnych sieťach šíriť pokoj a lásku a nie všetko hneď hejtovať (kritizovať). Aj týmto sa prejavuje naše saleziánske srdce, lebo ako Komentár píše: *Srdcom saleziánskeho ducha je apoštolská a pastoračná láska. Pastoračná láska je stredobodom a súhrnom saleziánskej spirituality. Ak františkáni majú chudobu a jezuiti poslušnosť, synovia a dcéry don Bosca majú dobročinnú lásku.*

Ale rovnako nezabúdajme ani na našich mladých s myšlienkou pastoračnej lásky a saleziánskeho humanizmu, ktorý je až „podozrivo“ aktuálny aj v tejto dobe: *Ak Saleziánsky humanizmus pre dona Bosca znamenal oceňovať všetko pozitívne, čo bolo zakorenené v stvorených veciach, v udalostiach dejín. To ho viedlo k tomu, aby zachytil skutočné hodnoty, ktoré sú vo svete, najmä ak sa páčia mladým; aby ich zaradil do prúdu kultúry a ľudského rozvoja svojej doby – tak, že podnecoval dobro a odmietal nariekať nad zlom; aby múdro vyhľadával spoluprácu mnohých – presvedčený o tom, že každý má dary, ktoré treba objaviť, spoznať a oceňovať; aby veril v silu výchovy, ktorá podporuje rast mladého človeka a povzbudzuje ho, aby sa stal čestným občanom a dobrým kresťanom; aby sa vždy a všade spoliehal na prozreteľnosť Boha, ktorého vnímal a miloval ako Otca*. A tak milujem mladých a milujeme s nimi všetko, čo majú radi oni. Teraz sú mladí iní, inde a my na to neprídeme čím žijú a čím sa trápia, ak ich nebudeme počúvať. Neprídeme dokonca ani na to, ako ich potiahnuť bližšie k Ježišovi, ako a čím im otvoriť srdiečka, kým sa k nim nepriblížme. Nie je dôležité ich poučovať – mladí majú svoju a dosť tvrdú hlavu, ale dôležité je pri nich stáť, aby vedeli, že sa na nás môžu spoľahnúť a obrátiť sa na nás. Mali by sme sa naučiť ich boliestky a zranenia pofúkať a neposielať ich preč či už priamo alebo naším postojom k nim, alebo slovami, ktorými im síce chceme pomôcť, ale mladých odplašujú Skúsme nefrflať a nekritizovať túto dobu, ale skúsme ju žiť spolu s mladými a pre mladých a hľadať v nej to pekné a pozitívne. A spolu s mladými kráčať do neba.

V tejto téme bolo otvorených viacero otázok, na ktoré si môže odpovedať každý sám, alebo sa môžete o tom aj porozprávať. Na záver mám ponúknem ešte zopár otázočiek na zamyslenie:

Ako sa správa salezián spolupracovník pred svetom, v ktorom žije? Aké hodnoty prijíma? A čo dáva svetu?

Pin by claudia on me in 2020 | Bee painting, Honey bee drawing, Bee drawing

Myslím na Vás v modlitbách.